ທະນາຍຄວາມ ກ່າວວ່າ ຜູ້ຕ້ອງສົງໄສ ໃນການໂຈມຕີ ຢູ່ປາຣີ ຢາກຮ່ວມມື ກັບຕຳຫຼວດ
ທ່ານ Cedric Moisse ກ່າວວ່າ ລູກຄວາມຂອງລາວ ທ້າວ Salah Abdeslam ຈະບໍ່ຄັດຄ້ານ ຕໍ່ການສົ່ງ ຄົນຮ້າຍຂ້າມແດນ ໄປຝຣັ່ງຈາກ Brussels.
ທະນາຍຂອງຜູ້ຕ້ອງສົງໄສຄົນສຳຄັນໃນການໂຈມຕີຢູ່ນະຄອນ ຫຼວງປາຣີ ເມື່ອ ເດືອນພະຈິກປີກາຍນີ້ ກ່າວວ່າ ລູກຄວາມຂອງ ລາວມີຄວາມກະຕືລືລົ້ນ ທີ່ຈະໃຫ້ການຮ່ວມມືແກ່ເຈົ້າໜ້າທີ່ຝຣັ່ງ ໃນການສືບສວນສອບສວນກ່ຽວກັບການໂຈມຕີດັ່ງກ່າວ ທ່ານ Cedric Moisse ກ່າວຕໍ່ພວກນັກຂ່າວໃນວັນພະຫັດມື້ນີ້ ວ່າ ທ້າວ Salam Addeslam ຈະບໍ່ທຳການຕໍ່ສູ້ ໃນການສົ່ງຜູ້ ຮ້າຍຂ້າມແດນໄປຝຣັ່ງແຕ່ Brussels ບ່ອນທີ່ຜູ້ກ່ຽວຖືກຈັບໃນ ວັນທີ 18 ມີນາຜ່ານມາຫຼັງຈາກໄດ້ຫລົບລີ້ຢູ່ເປັນເວລາສີ່ເດືອນ ລາວຖືກກ່າວຫາວ່າ ຊ່ອຍວາງແຜນ ໃນການໂຈມຕີຢູ່ນະຄອນ ຫຼວງຂອງຝຣັ່ງທີ່ເຮັດໃຫ້130 ຄົນເສຍຊີວິດໄປນັ້ນ ທ້າວ Addeslam ຍັງມີສ່ວນພົວພັນກັບສອງອ້າຍນ້ອງທ້າວ Khalid ແລະທ້າວ Ibrahim el Bakraoui ທີ່ເຂົ້າຮ່ວມໃນການໂຈມຕີ ດ້ວຍລະເບີດສະຫຼະຊີບ ທີ່ນະຄອນ Brussels ເມື່ອອາທິດແລ້ວທີ່ເຮັດໃຫ້ 32 ຄົນເສຍຊີວິດໄປນັ້ນ ຂະນະດຽວກັນ ພວກໄອຍະການໄດ້ ກ່າວຫາໃນຂັ້ນຕົ້ນ ຕໍ່ທ້າວ Reda Kriket ອາຍຸ 34 ປີ ຊຶ່ງເປັນຄົນຝຣັ່ງ ໃນວັນພຸດວານນີ້ ໂດຍເອີ້ນດິນລະເບີດ ແລະອາວຸດທີ່ເຊື່ອງໄວ້ ທີ່ໄດ້ພົບເຫັນຢູ່ໃນຫໍພັກຂອງຜູ້ກ່ຽວ ໃນລະ ຫວ່າງການບຸກເຂົ້າໄປກວດຄົ້ນ ເປັນຮ່ອງຮອຍສະແດງໃຫ້ເຫັນວ່າ ຈະມີການກໍ່ການຮ້າຍ ຢ່າງຮຸນແຮງກຳລັງຈະເກີດຂຶ້ນ ມີການສົງໄສວ່າທ້າວ Kriket ໄດ້ເດີນທາງໄປປະເທດຊີເຣຍໃນທ້າຍປີ 2014 ຫລືບໍ່ກໍຕົ້ນ ປີ 2015 ແລະເຄີຍໄດ້ຖືກຕັດສິນຫລັບຫຼັງມາແລ້ວໂດຍພວກເຈົ້າໜ້າທີ່ໃນແບລຢ້ຽມເມື່ອ ເດືອນກໍລະກົດປີກາຍ ໃນຂໍ້ຫາກໍ່ການຮ້າຍ